હવે મામલો રાજકીય ચર્ચાના ચગડોળે ચડ્યો છે. અરવિંદ કેજરીવાલ રાષ્ટ્રપતિના નિર્ણયને હાઈકોર્ટ અને જરૃર પડ્યે સુપ્રીમ કોર્ટમાં પણ પડકારવાની તૈયારી ભલે કરી રહ્યા હોય, પરંતુ અંદરખાને તેમની ભૂલ સમજતાં હોવાથી ૨૦ ધારાસભ્યોની નવી ચૂંટણી માટે પણ વિચારવા લાગ્યા છે. આમ આદમી પાર્ટીના નેતાઓનું તુમાખીભર્યું અને અક્કડ વલણ આમ તો તેમનાં ભાષણોમાં સમજાય જ છે, પરંતુ આ કિસ્સામાં કાયદાના સ્તરે તેમને પોતાને ભારે પડ્યું છે. ચૂંટણીપંચે જ્યારે આ કિસ્સામાં ૨૦ ધારાસભ્યોને નોટિસ આપેલી તેમ છતાં તે સૌએ ચૂંટણીપંચની નોટિસને ગણકારી નહીં અને જવાબ પણ આપ્યો નહીં. ચૂંટણીપંચ એ બંધારણીય સત્તા છે અને નિર્ણય લેવા સ્વતંત્ર છે. ચૂંટણીપંચ જ્યારે ખુલાસો માગે તો કોઈ પણ ચૂંટાયેલા પ્રતિનિધિ તેનો જવાબ આપવા બંધાયેલા છે. ધારાસભ્ય તરીકે પણ જો તેઓ લાભનું પદ ભોગવવાની બાબતમાં કાયદા મુજબ અધિકૃત હોત તો પણ તેમના અધિકારની તેમની રક્ષા માટે પોતાની વાત સક્ષમ સત્તા એવા ચૂંટણીપંચ સામે જ તેઓએ કરવાની હતી. અરવિંદ કેજરીવાલ અને તેમની આમ આદમી પાર્ટી હવે કઈ કઈ પ્રકારની રણનીતિ પર સફળતા કે લોકોની સહાનુભૂતિ મળે તે અંગે યોજનાઓ વિચારવા માંડ્યા છે. એક તરફ તેઓ એમ કહે છે કે લાભનું પદ હોય કે ન હોય, અમારા ધારાસભ્યોએ સરકારી ગાડી, સરકારી બંગલા કે પગારનો ફાયદો લીધો જ નથી. ચૂંટણીપંચે અમારી વાત સાંભળી જ નથી. એક આક્ષેપ એવો કરે છે કે મુખ્ય ચૂંટણી કમિશનર એ.કે.જ્યોતિએ ગુજરાતમાં તત્કાલીન મુખ્યમંત્રી નરેન્દ્ર મોદી હેઠળ કામ કર્યું હોવાથી અને હવે નિવૃત્ત થવાના હોવાથી તેમને ખુશ કરવા આવો નિર્ણય કર્યો છે. અલબત્ત આવો આક્ષેપ નિરાધાર અને હાસ્યાસ્પદ છે.